b'\n_START_ARTICLE_\nAnne Hidalgo\n_START_SECTION_\nBarndom og ungdom\n_START_PARAGRAPH_\nHidalgo er f\xc3\xb8dt n\xc3\xa6r C\xc3\xa1diz i det sydvestligste Spanien. Farfaren var en spansk socialist, som flygtede til Frankrig efter Den spanske Borgerkrig, sammen med kone og fire b\xc3\xb8rn. Da familien nogle \xc3\xa5r senere vendte tilbage til Francos Spanien, d\xc3\xb8de farmoren under rejsen, mens farfaren blev f\xc3\xa6ngslet og d\xc3\xb8dsd\xc3\xb8mt, en dom som dog blev \xc3\xa6ndret til f\xc3\xa6ngsel p\xc3\xa5 livstid._NEWLINE_Hidalgos far voksede op hos sin mors for\xc3\xa6ldre. Han var elektriker, og i slutningen af 1950-erne giftede han sig med en syerske, og sammen fik de to d\xc3\xb8tre, Ana (Anne) og Mar\xc3\xada (Marie). De trange \xc3\xb8konomiske k\xc3\xa5r i Spanien fik i 1961 familien til at emigrere til Frankrig, hvor de slog sig ned i Lyon. _NEWLINE_Hidalgo voksede op i bydelen Vaise, hvor hun snakkede spansk med for\xc3\xa6ldrene og fransk med sin s\xc3\xb8ster. For\xc3\xa6ldrene er nu flyttet tilbage til Spanien, mens stores\xc3\xb8steren Marie driver et firma i Los Angeles._NEWLINE_Hidalgo fik som fjorten\xc3\xa5rig fransk statsborgerskab, udover sit oprindelige spanske._NEWLINE_Adspurgt om sin indvandrerbaggrund har Hidalgo i et interview sagt: "Jeg har hele mit liv m\xc3\xa5ttet arbejde dobbelt s\xc3\xa5 h\xc3\xa5rdt, fordi jeg b\xc3\xa5de er kvinde og indvandrer, det er sikkert og vist." Hun er overbevist om, hendes livsbane har gjort det nemmere for hende at forst\xc3\xa5 migranter og deres problemer. Hidalgo virker "s\xc3\xa5 rar og naturlig, at man kan overse hendes iver mht sine m\xc3\xa6rkesager. Her er ingen selviscenes\xc3\xa6ttelse eller skarpe holdninger, som skaber gnidninger i hendes virke." S\xc3\xa5ledes berettede hun under borgmestervalgkampen ganske \xc3\xa5bent om sine tr\xc3\xa6thedsanfald, om stress og om hvilken tortur valgkampen var for hende.\n_START_SECTION_\nStudier\n_START_PARAGRAPH_\nHidalgo uddannede sig til socialr\xc3\xa5dgiver ved Jean Moulin University Lyon 3 og tog senere en Master of Advanced Studies (DEA) i social- og arbejdsmarkedsforhold ved Universit\xc3\xa9 Paris Nanterre. _NEWLINE_I 1982 fik hun en femteplads i det franske arbejdstilsyns konkurrence, og to \xc3\xa5r senere fik hun job der, som repr\xc3\xa6sentant for Paris\' 15. arrondissement. I sommeren 2011 lod hun sig pensionere.\n_START_SECTION_\nKamp mod sekter\n_START_PARAGRAPH_\nI 2005 gik den ateistiske Hidalgo til kamp mod religi\xc3\xb8se og filosofiske sekter, is\xc3\xa6r Scientology og OINA (Ny Akropolis). Hun stod i spidsen for en selvt\xc3\xa6gtskomit\xc3\xa9, og hun deltog i en demonstration mod Scientology. Det parisiske bystyre lod med Hidalgos st\xc3\xb8tte udarbejde et kort over sekter i Paris. Kortet viste sig at v\xc3\xa6re kontroversielt, og p\xc3\xa5 internettet foregav en gruppe at repr\xc3\xa6sentere en "komit\xc3\xa9 til st\xc3\xb8tte for Anne Hidalgo". Hidalgo har n\xc3\xa6gtet ethvert kendskab til komiteen, men et sagsanl\xc3\xa6g mod gruppens leder blev dog senere frafaldet.\n_START_SECTION_\nCopyright p\xc3\xa5 internettet\n_START_PARAGRAPH_\nOmkring \xc3\xa5rsskiftet 2005-2006 tog Hidalgo sammen med Paris\' dav\xc3\xa6rende viceborgmester Christophe Girard i en artikel i Le Monde afstand fra sine socialistiske partif\xc3\xa6llers forslag om indf\xc3\xb8relse af en \'global licens\' for download fra internettet, bl.a. med henvisning til beskyttelse af kulturel mangfoldighed. Hun m\xc3\xb8dtes med beskyldninger om, at hendes egentlige \xc3\xa6rinde var at beskytte sin tidligere arbejdsplads, mediehuset Vivendi Universals interesser. Da hun senere sammen med Fran\xc3\xa7ois Adibi og socialistpartiets kulturudvalg ogs\xc3\xa5 tog afstand fra DRM (Digital Rights Management) var det medvirkende til, hun en tid blev lagt p\xc3\xa5 is af socialistpartiets ledelse, som stadig fastholdt st\xc3\xb8tten til det oprindelige forslag om en global licens, som fremsat af Patrick Bloche, Didier Mathus og Christian Paul.\n_START_SECTION_\nLuftforurening\n_START_PARAGRAPH_\nI maj 2016 iv\xc3\xa6rksatte Hidalgo som borgmester en kampagne mod luftforurening, Paris Respire (Paris \xc3\xa5nder), som bl.a. omfatter forbud mod bilk\xc3\xb8rsel i visse bydele den f\xc3\xb8rste s\xc3\xb8ndag i m\xc3\xa5neden, hvor ogs\xc3\xa5 offentlig transport og bycykel- og elbilordninger er gratis. Hun har s\xc3\xb8gt at d\xc3\xa6mme op for bilismen ved at h\xc3\xa6ve parkeringsafgifter og afskaffe den gratis parkering p\xc3\xa5 visse dage. Samtidig har hun f\xc3\xa5et omlagt et stykke motorvej langs Seinen til park._NEWLINE_Hun har foresl\xc3\xa5et et forbud mod diesel-biler i Paris, samt at Paris M\xc3\xa9tro skal k\xc3\xb8re 24/7.\n_START_SECTION_\nPrivatliv\n_START_PARAGRAPH_\nFra sit f\xc3\xb8rste \xc3\xa6gteskab har hun tre b\xc3\xb8rn. I 2004 blev hun gift med Jean-Marc Germain, parlamentsmedlem for Socialistpartiet, og de har sammen en s\xc3\xb8n._NEWLINE_Trods sin katolske opdragelse er Hidalgo erkl\xc3\xa6ret ateist._NEWLINE_Hun snakker flydende castilliansk, fransk og engelsk.'